P. Farkas, poslanec: (2002-06-21):
Ja chcem narážať teraz na jeden problém, ktorý možno nie je iba odborným problémom, ktorý je zapracovaný do tejto vládnej novely Devízového zákona. Ide konkrétne o § 19, ktorý hovorí o zabezpečení možnosti predaja či nákupu poľnohospodárskej pôdy vo vzťahu k zahraničným občanom, teda k cudzozemcom. Podľa pôvodnej vládnej novely budú môcť cudzozemci nakupovať po našom vstupe poľnohospodársku pôdu takpovediac bez obmedzenia, iba budú musieť splniť kritériá, že podľa platnej legislatívy budú môcť podnikať na poľnohospodárskej pôde a minimálne to robia tri roky a že disponujú prechodným pobytom na území Slovenskej republiky. Podľa môjho posúdenia takáto liberalizácia v tejto otázke je veľmi prudká a ťažko prijímateľná pre naše poľnohospodárstvo, pre vlastníkov poľnohospodárskych pozemkov. Chcem to odôvodniť z tej stránky, že keď porovnáme skutočnosť na trhu s pôdou na území Slovenskej republiky a na území hociktorej krajiny Európskej únie, tak tam nájdeme veľkú disharmóniu. Keď na území Slovenskej republiky štvorcový meter najúrodnejšej poľnohospodárskej pôdy stojí v reálnej cene zhruba 3 až 4 koruny, na území hociktorej krajiny Európskej únie tento ukazovateľ je minimálne 50- či 100-krát väčší a nehovoriac o tom, že v súčasnosti reálna hodnota ani najúrodnejšej poľnohospodárskej pôdy nedosahuje úradnú cenu tejto pôdy, ktorá je stanovená vyhláškou ministerstva financií ešte z roku 1991. Najúrodnejšia pôda má cenu na území Slovenska podľa tejto vyhlášky o niečo väčšiu než 12 korún za štvorcový meter. Keď to porovnávame s reálnou cenou, povedzme, v Rakúsku, v Nemecku a v ďalších krajinách Európskej únie, kde cena sa pohybuje od 10 do 30 či 40 eur za štvorcový meter, tak tým pádom som chcel iba poukázať na zraniteľnosť nášho trhu s pôdou, keď niektoré opatrenia nebudeme uskutočňovať vo vzťahu k voľnému predaju takejto pôdy cudzozemcom. Práve preto z tejto obavy by som chcel navrhnúť pozmeňujúci návrh skupiny poslancov, ktorý chce riešiť aj túto problematiku. Navrhujeme túto vážnu problematiku aj tento vážny problém vyriešiť takým spôsobom, že, tak ako pán minister už naznačil, že sa nám podarilo vynegociovať 7-ročné obdobie, počas tých 7 rokov nebudú môcť voľne nakupovať občania Európskej únie či zahraniční občania poľnohospodársku pôdu u nás, ale po tých 7 rokoch, žiaľ, budeme musieť uvoľniť trhu s pôdou aj pre nich, pre týchto občanov. Tento Devízový zákon hovorí iba o fyzických osobách. Pokiaľ ide o právnické osoby, tak je nám jasné a každý o tom vie, že právnické osoby, ktoré sú zaregistrované riadne u nás podľa platných právnych noriem, môžu nakupovať poľnohospodársku pôdu aj za účelom hospodárenia na tejto pôde. Ale vo vzťahu k týmto fyzickým osobám aby sme predišli špekulatívnym nákupom s tým, že trh s pôdou u nás je nevyvinutý, nerozbehnutý a poddimenzovaný, tak ponúkame riešenia v dvoch alternatívach. Prvá alternatíva hovorí o tom, že počas tých 7 rokov, čo sa nám podarilo vynegociovať vo vzťahu k Európskej únii, budú môcť nakupovať poľnohospodársku pôdu iba občania Slovenskej republiky s dvojitým občianstvom. To je tá prvá alternatíva. A druhá alternatíva je, že počas tohto obdobia budú ju môcť nakupovať okrem týchto občanov Slovenskej republiky s dvojitým občianstvom aj občania štátov Európskej únie, ale v tom prípade, keď od vstupu Slovenskej republiky do Európskej únie, keď počítame od 1. 1. 2004, minimálne 3 roky hospodária u nás na pôde, majú prechodný pobyt a budú môcť nakupovať iba tú pôdu, na ktorej hospodária. Teda touto cestou by sme chceli dosiahnuť určitú postupnosť, že v tom prípade, ak fyzické osoby cudzozemci majú čestný záujem vo vzťahu ku kúpe poľnohospodárskej pôdy a majú eminentný záujem podnikať na Slovensku v poľnohospodárstve, aby sme im to umožnili, ale nie skokovým spôsobom, že neobmedzene budú môcť nakupovať poľnohospodársku pôdu po našom vstupe občania štátov Európskej únie s tými podmienkami, ako to navrhuje vláda Slovenskej republiky, že majú iba prechodné bydlisko u nás minimálne 3 roky a hospodária na pôde minimálne 3 roky. Tak ten náš vzťah k tejto otázke podľa môjho hodnotenia je oveľa úprimnejší, oveľa opodstatnenejší a je aj obhájiteľný aj vo vzťahu k rokovaniam s Európskou úniou. Na jednej strane vidíme, že Európska únia neustále nám stavia bariéry či vo vzťahu k dotáciám zo spoločnej poľnohospodárskej politiky, či vo vzťahu k voľnému prístupu k trhu práce. Na strane druhej keď my budeme mať liberálny prístup k trhu pôdy, tak budeme mať veľké problémy z toho. Páni poslanci, nejdem prečítať pozmeňujúce návrhy, dostanete to do lavíc v tých dvoch alternatívach, ako som to naznačil. Pán predsedajúci, musím to prečítať alebo nemusím? I. Presperín, podpredseda NR SR: Už si to povedal podľa mňa.